मई महीने चे तपदे मदानें दी जालने आली गर्मी चा निकलियै कोई लगभग इक घंटे बाद जदूं स्हाड़ा जहाज लेह् दे अड्डे उप्पर उतरेआ तां उत्थे इन्नी ठंड ही जे अस अपने सधारण कपड़ें च सर्दी कन्ने ठरन लगी पे। गर्म चाह् दा प्याला बी जिन्दू च गर्मी नईं आनी सकेआ। लेह् नगरै पासै नजर पेई तां उसदे त्रौं पासें कुप्पड़े आले उच्चे टीलें दे पिच्छुआं दा चांदी आला लेखा चमकदे, पर्वतें दे किंगरे झांकदे लब्बे। इत्थों दी धरत समतल नईं । सिन्धु नदी आले पासै एदी टकोदी ढाल ऐ। हवाई अड्डे परा लेह् नगरै गी जंदे होई असें दिक्खेआ जे नग्गरै दे कोल खासी जमीन ऐ जेदे पर काश्त कीती जंदी ऐ। खेतरे च असें गिरम (इत्थें पैदा होने आला इक खास (अ)नाज) ते जमें दे नमें अंकुर उस्सरदे दिक्खे। समुद्र तला कोला (12) बारां हजार फुट दी उंचाई पर बस्से दे लोकें आस्तै जीवनै दा नमां सनेआ लेइयै औने आले इनें सैल्ले औंकरें गी दिक्खियै मना च इक कोमल खुशी होई। लद्दाख च आमतौरै पर ‘गिरम’ जां ‘जौ’ दी गै काश्त होन्दी ऐ। ‘गिरम’ बी कनकू दी जाति दा इक (अ)नाज ऐ। जौ ते चौदह हजार फुट दी उंचाई उप्पर बी पैदा होई जंदा ऐ। लद्दाख दे खलके लाकें च लोक कनक बी राहन्दे न।